Postin hallintoneuvoston puheenjohtajan Markku Rossin mielestä valtio-omistajan pitäisi katsoa peiliin Posti-palkkakiistassa.

Postin hallintoneuvoston puheenjohtajan Markku Rossin mielestä valtio-omistajan pitäisi terävöityä yhtiötä koskevassa ohjauksessaan.

Postilla on poliittinen hallintoneuvosto, jonka tehtävänä on valvoa yleisesti yhtiön toiminnan lainmukaisuutta. Syyskuussa hallintoneuvoston puheenjohtaja Markku Rossi, keskustan entinen kansanedustaja, jättää tehtävän, kun hallintoneuvosto vaihtuu.

– Omistajaohjaus on se taho, joka määrittelee nämä kysymykset [palkka- ja palkkio], jos haluaa ohi yhtiön hallituksen niihin puuttua. Sipilän aikanakin omistajaohjauksesta tuli tiettyjä linjauksia ja ratkaisuja yhtiöille.

– Tämä olisi juuri yhteiskunnallisen pohdinnan ja erityisesti omistajaohjauksen paikka miettiä, ovatko valtionyhtiöiden johtajien palkat ja palkkiot karanneet käsistä vai vastaavatko ne jotain kansainvälistä tasoa tai vastaavien yhtiöiden tasoja.

– Kun itse kukin miettii ja kytkee palkat tes-tasoihin, kovaa palkkaahan siellä maksetaan. [Heikki] Malisen tapauksessa tiettyjen bonusten laukeaminen näyttää tilanteen vielä jyrkempänä.

– Korkeita palkkoja ne ovat, se on selvä. Varsinkin, kun vertaa suorittavan työn palkkoihin, tuleehan siitä tunne, että onko tämä nyt ihan oikein.

Rossin mielestä valtio-omistajan pitäisi myös miettiä osaansa, koska se määrittää tulostavoitteen.

– Posti on viimeisen neljän vuoden aikana jakanut valtiolle osinkoa tuollaiset 150 miljoonaa euroa. Ruotsissa valtio on pääomittanut PostNordia vastaavalla summalla. Jos tähän on vielä kytketty bonukset ja tulospalkkiot, se ei ole enää johtajien ahneutta vaan oikeastaan omistajan.

Rossi huomauttaa, että ymmärtää toisaalta vaikean kilpailutilanteen, johon Posti on joutunut.

Jos Posti toimii korkeammilla työehtosopimuksilla, käytännössä se johtaa siihen, että Postin toiminnat ajautuvat kilpailussa ulos.

Toista oli 1990-luvulla...

Rossi muistelee, että 1990-luvulla, kun hänellä oli paikka Alkon hallintoneuvostossa, systeemi saatettiin luoda hyvinkin toisenlaiseksi.

– Palkitsemisjärjestelmä ei perustunut gallona-myyntiin, vaan laatuseikkoihin. Palkkio oli kuukauden palkka ja koski ihan kaikkia työntekijöitä. Silloin hallintoneuvosto pystyi vielä vaikuttamaan asioihin.

– Matkan varrella hallitusammattilaiset ovat iskeneet niin, että kansanvaltaisin osa valtionyhtiöitä eli hallintoneuvostot on kuohittu pystyyn.

– Hallitusammattilaiset, myös media ja kansa mekastivat, että mitä ne poliitikot tekevät näissä hallintoneuvostoissa. No, hallintoneuvostojen valtaa sitten pienennettiin. Hallitusammattilaiset kaappasivat vallan ja alkoivat nostaa itselleen huikeita palkkioita. Efekti on sitten kertautunut toimitusjohtajiin ja muuhun johtoon.

Rossi jää eläkkeelle

Keskustakonkari Rossi jää eläkkeelle 1. lokakuuta.

Rossi kertoo tehneensä kesällä puusavottaa ja pihatöitä, viettäneensä aikaa puolisonsa ja tämän monien lastenlapsien kanssa kanssa, ja miettineensä vähintään toisen talon myymistä.

– Syyskuun 5. päivänä on viimeinen Postin hallintoneuvoston kokous. Minä olen nauttinut elämästä, ja pikkuhiljaa pyrkinyt ulkoistamaan itseni tästä yhteiskunnasta niin, että voin keskittyä elämiseen enkä kiistelemiseen toisten ihmisten kanssa.

Juttua ja otsikkoa tarkennettu 1.9 kello 13.50, osingot korjattu 140 miljoonasta 150 miljoonaan euroon, viimeisen kokouksen päivämäärä on 5., ei 15. syyskuuta.